誚胡同巡
作者：華岳
朝代：宋

paragraphs: 岳昔游時卿，兄嘗過敝廬。
捫心論事業，耐久良非虛。
岳今隸城旦，氣象誠慘舒。
髠黥塞糞壤，敢辱長者車。
嘗聞古人交，窮達無親疎。
富貴不相忘，有終還有初。
與兄三載別，無日不引裾。
中間喜一見，欣慰云何如。
相去天一涯，雲濤疏鴈魚。
忽聞夙駕回，喜色喧門閭。
相聞即相別，厥意良躊躇。
嘗聞郢中人，結客于樵漁。
又聞淮南王，受德于刑餘。
岳既不自檢，失身墮籧篨。
壯士視一死，其猶爾欷歔。
勢分已霄壤，孤托難相於。
願兄此召還，巍然奉中除。
前巖與西閣，談笑看連茹。
或過趙可父，爲岳聲起居。
薰風有良便，當拜平安書。